Andijonda o'zini osgan hokim yordamchisi haqida qo'shimcha ma'lumot berildi

Andijon viloyati Marhamat tumanida sobiq hokim yordamchisi o'z xonadonining molxonasida osilgan holda topilgani bo'yicha xabarlar tarqalgan. Holat yuzasidan Bosh prokuratura matbuot xizmati “Bugun.uz”ga ma'lumot bergandi. Tuman hokimligi marhum haqida qo'shimcha ma'lumot berdi.
Keltirilishicha, Mirzaraximov Farxod Azimovich Polvontosh mahalla fuqarolar yig'inida 2022 yil 11 yanvardan boshlab, hokim yordamchisi lavozimida ishlagan.
U dadasi A.Mirzaraximov 2021 yilda og'ir xastalikka chalingani, so'ngra onasi R. Mirzaraximova og'ir xastalik bilan kasallanib, vafot etganidan so'ng ishga sovuqqonlik bilan qaragan.
Oilasida yuzaga kelgan kelishmovchiliklar sababli spirtli ichimliklarga ro'ju qo'ygan. 2022 yil mart oyi davomida bir necha bor ogohlantirilishiga qaramasdan, ichkilik ichishni davom ettirgan. 2022 yil 1 aprel kuni o'z ixtiyori bilan ishdan bo'shash to'g'risida ariza bergan.
“Ijtimoiy tarmoqlarda yozilayotgan ushbu holat lavozimidan bo'shaganidan so'ng bo'lganligini ma'lum qilamiz”, deyiladi xabarda.
Eslatib o'tamiz, avvalroq Toshkentda hokim yordamchisi 35 ming dollar pora bilan ushlangandi. Shuningdek, Zangiotada mahallabay ishlash bo'yicha hokim yordamchisi pora bilan ushlangani xabar qilingandi.